**Grozījumi Enerģētikas likumā**

Izdarīt Enerģētikas likumā (Latvijas Republikas Saeimas un Ministru Kabineta Ziņotājs, 1998, 20. nr.; 2000, 17. nr.; 2001, 12. nr.; 2005, 8., 13. nr.; 2008, 14. nr.; 2009, 2., 14. nr.; Latvijas Vēstnesis, 2010, 82., 106. nr.; 2011, 36., 161. nr.; 2012, 186. nr.; 2014, 60. nr.; 2016, 37., 52. nr.; 2018, 76. nr.; 2019, 212., 214., 240. nr.) šādus grozījumus:

1. 1. pantā:

izteikt 1. punktu šādā redakcijā:

“1) **atbalsta shēma** – šā likuma izpratnē instruments vai mehānisms, ko piemēro, lai veicinātu atjaunojamās enerģijas izmantošanu, samazinot šādas enerģijas izmaksas, palielinot tās pārdošanas cenu vai palielinot šādas enerģijas iegādes apjomu, kas tiek nodrošināta izmantojot atjaunojamās enerģijas pienākumu (pienākuma ietvaros enerģijas ražotājiem ir pienākums nodrošināt, ka konkrēta saražotās enerģijas daļa ir atjaunojamā enerģija, kurināmā vai enerģijas piegādātājiem ir pienākums nodrošināt, ka konkrēta piegādātās enerģijas daļa ir atjaunojamā enerģija, vai enerģijas patērētājiem ir pienākums nodrošināt, ka konkrēta patērētās enerģijas daļa ir atjaunojamā enerģija; pienākuma ietvaros noteiktās prasības var izpildīt, izmantojot zaļos sertifikātus) vai citus veidus, tai skaitā, (bet ne tikai) atbalstu investīcijām, atbrīvojumu no nodokļiem vai nodokļu samazināšanu, nodokļu atmaksu, “zaļos sertifikātu” izmantošanu, kā arī tiešo cenu atbalstu, tostarp regulētos tarifus un mainīgās vai fiksētās piemaksas;”;

papildināt pantu ar jaunu 1.1, 1.2, 1.3, 1.4, 1.5, 1.6, 1.7 un 1.8 punktu šādā redakcijā:

“11) **atjaunojamā enerģija** **–** no atjaunojamiem energoresursiem ražota enerģija;

12) **atjaunojamās enerģijas kopiena** – energokopiena, kas darbojas atjaunojamās enerģijas ražošanā, kas pieder atjaunojamās enerģijas kopienai, vai arī kurus tā attīsta vai apsaimnieko un kas teritoriāli saistīta ar attiecīgo atjaunojamās enerģijas kopienu.

13) **atjaunojamie energoresursi –** vēja enerģija, saules enerģija (saules siltumenerģija un saules fotoelementu enerģija), ģeotermālā enerģija (enerģija, kas siltumenerģijas veidā atrodas zem zemes garozas), hidrotermālā enerģija (siltumenerģija, kura atrodas virszemes ūdeņos), apkārtējās vides enerģija (dabā sastopama siltumenerģija un norobežotā vidē uzkrāta enerģija, ko var uzkrāt apkārtējā gaisā, izņemot izplūdes gaisu, vai virszemes ūdeņos, vai notekūdeņos), aerotermālā enerģija (siltumenerģija, kura uzkrājas gaisā), plūdmaiņu, viļņu un cita jūras enerģija, hidroenerģija, no atjaunojamiem energoresursiem iegūts ūdeņradis, sintētiskais metāns, biomasa (arī atkritumu biomasas frakcija) vai biogāze;

14) **atkritumi** – priekšmeti un vielas, kas uzskatāmi par atkritumiem Atkritumu apsaimniekošanas likuma izpratnē, izņemot vielas, kas tīši pārveidotas vai piesārņotas, lai tās uzskatītu par atkritumiem;

15) **atlikumi** – materiāls, kas nav ražošanas procesa tieši iegūt vēlamais galaprodukts, kas nav ražošanas procesa pamatmērķis un kura ražošanai nav apzināti modificēts process;

16) **atlikumaukstums** – ir nenovēršams aukstums, kas kā blakusprodukts radies rūpnieciskās iekārtās vai elektrostacijās, vai pakalpojumu sektorā, un kas bez centralizētas dzesēšanas sistēmas neizmantots zustu gaisā vai ūdenī, ja ir ticis izmantots vai tiks izmantots koģenerācijas process vai ja koģenerācija nav iespējama;

17) **atlikumsiltums** – ir siltums, kas kā blakusprodukts novēršami radies rūpnieciskās iekārtās vai elektrostacijās, vai pakalpojumu sektorā, un kas bez centralizētas siltumapgādes sistēmas neizmantots zustu gaisā vai ūdenī, ja ir ticis izmantots vai tiks izmantots koģenerācijas process vai ja koģenerācija nav iespējama;

18) **atļautie ieņēmumi** – sistēmas operatora plānotā nepieciešamā maksimālā ieņēmumu summa par sabiedrisko pakalpojumu, kuru noteikusi Sabiedrisko pakalpojumu regulēšanas komisija (turpmāk – regulators) regulatīvajam periodam, kuram nosakāmi sabiedriskā pakalpojuma tarifi;”;

izteikt 2. punktu šādā redakcijā:

“2) **autonomais ražotājs** – fiziska vai juridiska persona, kas ražo siltumenerģiju vai dzesēšanai nepieciešamo enerģiju nolūkā patērēt to paša vajadzībām un kas paša vajadzībām nepatērēto atlikušo siltumenerģiju vai dzesēšanai nepieciešamo enerģiju var pārdot citiem enerģijas lietotājiem vai energoapgādes komersantiem;”;

izteikt 4., 4.1 un 4.2 punktu šādā redakcijā:

“4) **biogāze** – gāzveida kurināmais, kas saražots no biomasas;

41) **bioloģiskais šķidrais kurināmais** – no biomasas iegūts šķidrais kurināmais, ko izmanto ar transportu nesaistītām enerģētiskām vajadzībām, tostarp elektroenerģijas ražošanai un siltumapgādei un dzesēšanai;

42) **biomasa** – lauksaimniecības, mežsaimniecības un saistīto nozaru, arī zvejniecības un akvakultūras, produktu, bioloģiskas izcelsmes atkritumu un atlikumu bioloģiski noārdāmā frakcija, tai skaitā augu un dzīvnieku izcelsmes vielas, kā arī atkritumu, tai skaitā bioloģiskas izcelsmes rūpniecības un sadzīves atkritumu, bioloģiski noārdāmā frakcija;”;

papildināt pantu ar jaunu 4.3, 4.4, 4.5, 4.6 un 4.7 punktu šādā redakcijā:

“43) **biomasas kurināmais** – gāzveida un cietais kurināmais, kas saražots no biomasas;

44) **centralizēta dzesēšana** – ir dzesēšanai nepieciešamās enerģijas sadale, kas veikta dzesēšanas pārvades un sadales dzesēšanas tīklus, atdzesētu šķidrumu veidā no centrālas ražotnes vai decentralizētām ražotnēm uz daudzām ēkām vai vietām, telpu vai procesu dzesēšanai;

45) **centralizētā dzesēšanas sistēma –** dzesēšanasavotu, pārvades un sadales dzesēšanas tīklu un dzesēšanai nepieciešamās enerģijas lietotāju kopums, kas saskaņoti ražo, pārveido, pārvada, sadala un patērē dzesēšanai nepieciešamo enerģiju;

46) **centralizēta siltumapgāde** – siltumenerģijas sadale, kas veikta izmantojot siltumenerģijas pārvades un sadales siltumtīklus, tvaika vai karsta ūdens veidā no centrālas ražotnes vai decentralizētām ražotnēm uz daudzām ēkām vai vietām, telpu vai procesu siltumapgādei;

47) **centralizētā siltumapgādes sistēma** – vienotā sistēmā savstarpēji savienotu siltumavotu, pārvades un sadales siltumtīklu un siltumenerģijas lietotāju kopums, kas saskaņoti ražo, pārveido, pārvada, sadala un patērē tvaika vai karstā ūdens veidā no centrālās ražotnes vai decentralizētajām ražotnēm iegūto siltumenerģiju uz vairākām ēkām vai telpām vienā administratīvajā teritorijā;”;

papildināt pantu ar jaunu 6.1 un 6.2 punktu šādā redakcijā:

“61) **efektīva centralizētā siltumapgāde** – centralizētā siltumapgādes sistēma, kuras darbībā izmanto vismaz 50 procenti atjaunojamās enerģijas, 50 procenti atlikumsiltuma, 75 procenti koģenerācijas režīmā saražota siltuma vai šādu enerģijas un siltuma veidu kombināciju 50 procenti apmērā;

62) **efektīva centralizētā dzesēšana** – centralizētā dzesēšanas sistēma, kuras darbībā izmanto vismaz 50 procenti atjaunojamās enerģijas, 50 procenti atlikumsiltuma, 75 procenti koģenerācijas režīmā saražota siltuma vai šādu enerģijas un siltuma veidu kombināciju 50 procenti apmērā;”;

papildināt pantu ar jaunu 9.1 pantu šādā redakcijā:

“91) **energokopiena** – juridiska persona ar atvērtu, demokrātisku un brīvprātīgu dalību, kuru kontrolē tās biedri vai daļu turētāji, kas ir fiziskas personas, biedrības vai nodibinājumi, pašvaldības, pašvaldības institūcijas, mazie vai vidējie komersanti un kas darbojas enerģijas, tai skaitā no atjaunojamiem energoresursiem, ražošanā, elektroenerģijas kopīgošanā, patēriņā, pieprasījumu reakcijas pakalpojumu nodrošināšanā, energoresursu uzglabāšanā, elektrisko transportlīdzekļu uzlādes pakalpojumu sniegšanā, energoefektivitātes vai citu energopakalpojumu sniegšanā, kuras mērķis ir sniegt vides, ekonomiskus vai sociālus labumus saviem biedriem vai daļu turētājiem un kuras primārais darbības mērķis nav peļņas gūšana;”;

papildināt pantu ar jaunu 11.1 punktu šādā redakcijā:

“111) **enerģijas galapatēriņš** – energoresursi, ko enerģijas izmantošanas vajadzībām piegādā rūpniecības nozarei, transporta nozarei, mājsaimniecībām, pakalpojumu, arī publisko pakalpojumu, lauksaimniecības, mežsaimniecības un zivsaimniecības nozarei, elektroenerģijas un siltumenerģijas patēriņš enerģētikas nozarē elektroenerģijas, siltumenerģijas un transporta degvielu ražošanai, kā arī elektroenerģijas un siltumenerģijas zudumi sadales un pārvades laikā;”;

izteikt 13. punktu šādā redakcijā:

“13) **enerģijas pārvade** – energoapgādes veids, kas ietver elektroenerģijas transportēšanu savstarpēji savienotā augsta sprieguma sistēmā vai dabasgāzes transportēšanu pa augsta spiediena cauruļvadiem, tostarp savstarpēji savienotā sistēmā, (izņemot transportēšanu pa sākumposma cauruļvadiem), lai to piegādātu enerģijas lietotājiem, izņemot enerģijas tirdzniecību;”;

izteikt 15. un 16. punktu šādā redakcijā:

“15) **enerģijas sadale** – energoapgādes veids, kas ietver elektroenerģijas transportēšanu pa vidēja un zema sprieguma tīkliem vai dabasgāzes transportēšanu pa augsta, vidēja un zema spiediena cauruļvadiem, izņemot enerģijas tirdzniecību;”;

 16) **enerģijas tirdzniecība** – energoapgādes veids, kas ietver enerģijas iepirkšanu pārdošanai un pārdošanu enerģijas tirgotājiem (enerģijas vairumtirdzniecība) vai galalietotājiem (enerģijas mazumtirdzniecība), tai skaitā dabasgāzes pārdošanu Latvijā reģistrētam dabasgāzes tirgotājam vai dabasgāzes galalietotājam virtuālajā tirdzniecības punktā;”;

izteikt panta 22.3, 22.4 un 22.5 punktu šādā redakcijā:

 “223) **izcelsmes apliecinājums -** elektronisks dokuments, ko izmanto kā pierādījumu galalietotājam, ka attiecīgā enerģijas daļa vai daudzums ir ražots no atjaunojamajiem energoresursiem;

224) **koģenerācija** – tehnoloģiskais process, kurā lietderīgai izmantošanai vienlaikus ražo elektroenerģiju un siltumenerģiju;

225) **koģenerācijas iekārta** – iekārta vai iekārtu kopums, kas paredzēts vienlaicīgai elektroenerģijas un siltumenerģijas ražošanai vienotā tehnoloģiskajā procesā. Koģenerācijas iekārtā neietilpst iekārtas, ko izmanto tikai siltumenerģijas ražošanai vai tikai elektroenerģijas ražošanai;”;

Papildināt pantu ar jaunu 22.6 punktu šādā redakcijā:

“226) **koģenerācijas režīmā saražotā elektroenerģija** – elektroenerģija, kas saražota procesā, kurš ir saistīts ar lietderīgās siltumenerģijas ražošanu, veicot aprēķinus saskaņā ar apstiprinātu metodiku;”;

papildināt pantu ar jaunu 24.1 un 24.2 punktu šādā redakcijā:

“241) **kurināmais** – fosilās izcelsmes vai atjaunojamo energoresursu izcelsmes ciets, šķidrs vai gāzveida degošs materiāls;

242) **kurināmā vai enerģijas piegādātājs** – komersants, kas:

a) nodod kurināmo galapatēriņam un kuram likumā “Par akcīzes nodokli” noteiktajos gadījumos ir pienākums samaksāt akcīzes nodokli par kurināmo, tai skaitā kurināmā mazumtirgotājs, kas realizē no kurināmā vairumtirgotāja saņemto kurināmo vai kas realizē paša importēto, vai no Eiropas Savienības dalībvalsts ievesto kurināmo, un kurināmā vairumtirgotājs, kas realizē kurināmo un kuram ir speciāla atļauja (licence) kurināmā vairumtirdzniecībai vai speciāla atļauja (licence) apstiprināta noliktavas turētāja darbībai, vai speciāla atļauja (licence) reģistrēta saņēmēja darbībai (izņemot realizāciju atliktā akcīzes nodokļa maksāšanas režīmā),

b) nodod enerģijas galapatēriņam tādu biomasas kurināmo, par kuru nav pienākums samaksāt akcīzes nodokli;

c) ir elektroenerģijas piegādātājs;”;

izslēgt 27. un 28.punktu;

izteikt 29. punktu šādā redakcijā:

“29) **mājsaimniecības lietotājs** – galalietotājs, fiziska persona, kurš pērk un izlieto enerģiju savā mājsaimniecībā tikai paša vajadzībām (galapatēriņam), izņemot komercdarbības vai cita veida profesionālās darbības vajadzībām;”;

izslēgt 30. punktā vārdus “sistēmā, kurā ir iekļauts”;

papildināt pantu ar jaunu 31.1 punktu šādā redakcijā:

“311) **pārstrādāts oglekļa kurināmais –** šķidrs vai gāzveida kurināmais, ko ražo no neatjaunojamas izcelsmes šķidro vai cieto atkritumu plūsmām, kas nav piemēroti materiālu reģenerācijai saskaņā ar aktuālajā atkritumu apsaimniekošanas politikas plānošanas dokumentā noteikto atkritumu apsaimniekošanas hierarhiju, vai no neatjaunojamas izcelsmes atkritumu apstrādes gāzes un atgāzes, kas nenovēršami un netīši rodas ražošanas procesā no rūpnieciskām iekārtām;”;

papildināt pantu ar 34.1 un 34.2 punktušādā redakcijā:

“341) **regulatīvais konts** – konts, kurā apkopo vienotā dabasgāzes pārvades un uzglabāšanas sistēmas operatora sniegtā dabasgāzes pārvades sistēmas pakalpojuma un uzglabāšanas pakalpojuma ietvaros radušos atļauto ieņēmumu, faktiski gūto ieņēmumu un pamatoto izmaksu starpību pēc katra tarifu piemērošanas perioda noslēguma;

342) **regulatīvais periods** – laika periods, kas nav ilgāks par trīs gadiem un kas sastāv no viena vai vairākiem tarifu periodiem un tarifu piemērošanas periodiem, un kuram nosakāmi atļautie ieņēmumi;”;

izteikt 36. punktu šādā redakcijā:

“36) **saistītais lietotājs** - mājsaimniecības lietotājs, kurš pēk dabasgāzi par regulētu cenu;”;

svītrot 39. un 40. punktā vārdus “vai enerģijas lietotājam”;

papildināt pantu ar jaunu 42.1 un 42.2 punktu šādā redakcijā:

“421) **siltumapgādes sistēmas operators** – energoapgādes komersants, kas sniedz siltumenerģijas pārvades un sadales pakalpojumu;

422) **siltumenerģijas pārvade un sadale** – energoapgādes veids, kas ietver siltumenerģijas transportēšanu pa maģistrālajiem un sadales cauruļvadiem;”;

aizstāt 45.punktā vārdu “enerģijas” ar vārdiem “elektroenerģijas vai dabasgāzes”;

izteikt 46. punktu šādā redakcijā:

“46) **starpvalstu savienojums** – enerģijas pārvades vai sadales līnija, kas saista atsevišķās valstīs izvietotas pārvades un sadales sistēmas;”;

papildināt pantu ar 46.1 punktu šādā redakcijā:

“461) **tarifu piemērošanas periods** – tarifu perioda ietvaros apstiprināts laika periods, kuram nosakāma tarifu piemērošanas kārtība, un kura ilgums nepārsniedz vienu gāzes gadu vai attiecīgi vienu krātuves ciklu;”;

papildināt 49.punktā aiz vārda “tirdzniecība” ar vārdiem “tai skaitā ārvalstu komersants, kurš tirgo dabasgāzi Latvijā reģistrētam dabasgāzes tirgotājam vai dabasgāzes galalietotājam virtuālajā tirdzniecības punktā;”;

papildināt pantu ar 52.1punktu šādā redakcijā:

“521) **virtuālais tirdzniecības punkts** — vieta, kura nav fiziski noteikta dabasgāzes pārvades sistēmā un kurā notiek dabasgāzes tirdzniecība starp tirgus dalībniekiem;”;

papildināt pantu ar 55. punktu šādā redakcijā:

“55) **mājsaimniecība** – gazificēts objekts, kurā galalietotājs ir fiziska persona, kas pērk un izlieto enerģiju tikai savas mājsaimniecības vajadzībām (galapatēriņam), izņemot komercdarbības vai cita veida profesionālās darbības vajadzībām”.

1. 5. pantā:

izteikt panta pirmo daļu šādā redakcijā:

“(1) Energoapgādes komersanti ir komersanti, kuri nodrošina enerģijas lietotāju drošu, pastāvīgu un stabilu apgādi ar elektroenerģiju, siltumenerģiju un dabasgāzi ekonomiski pamatoti pieprasītajā daudzumā un kvalitātē. Energoapgādes komersantu darbību regulē šis likums, likums “ Par sabiedrisko pakalpojumu regulatoriem” un Elektroenerģijas tirgus likums.”;

izteikt panta trešo daļu šādā redakcijā:

“(3) Tirgus dalībnieki, veicot darbības dabasgāzes vairumtirgū, ievēro Eiropas Parlamenta un Padomes Regulas Nr.1227/2011 par enerģijas vairumtirgus integritāti un pārredzamību prasības, tostarp aizliegumu darījumos ļaunprātīgi izmantot iekšējo informāciju, tirgus manipulāciju aizliegumu, kā arī pienākumu sniegt informāciju regulatoram un Energoregulatoru sadarbības aģentūrai.”.

1. 6. pantā:

papildināt panta pirmo daļu aiz vārdiem “operatoram” ar vārdiem “un siltumapgādes sistēmas operatoram”;

izslēgt panta (31) daļu.

1. Papildināt 9.2 panta pirmās daļas 1. un 2. punktā aiz vārda “licences” ar vārdu “darbības”.
2. 15. pantā:

papildināt panta pirmajā daļā aiz vārdiem “sadales sistēmas” ar vārdiem “siltumapgādes sistēmas”;

izteikt 1.1daļu šādā redakcijā:

“(11) Sistēmas operatori sniedz elektroenerģijas un dabasgāzes pārvades, sadales undabasgāzes uzglabāšanas pakalpojumus par regulatora noteiktajiem tarifiem vai par tarifiem, ko noteicis attiecīgais pakalpojumu sniedzējs saskaņā ar regulatora noteikto tarifu vai tarifu augšējās robežas aprēķināšanas un noteikšanas metodiku, kā arī tarifu vai tarifu augšējās robežas piemērošanas kārtību, ja ir saņemta regulatora atļauja.”;

papildināt pantu ar 1.2 un 1.3 daļu šādā redakcijā:

“(12) Pārvades sistēmas pakalpojumu tarifi un maksa par dabasgāzes uzglabāšanas pakalpojuma izmantošanu sedz sistēmas operatora pamatotās izmaksas, ciktāl šīs izmaksas atbilst efektīva sistēmas operatora izmaksām un nodrošina pienācīgu atdevi no attiecīgās sistēmas un no jauniem ieguldījumiem tajā.

(13) Ja sistēmas operators piemēro šā likuma 44. panta 8.1 daļā noteikto dabasgāzes krātuves jaudas izsoles procedūru, krātuves jaudas izsoles procedūrā noteiktā maksa stājas spēkā nākamajā dienā pēc šā likuma 44. panta 8.3 daļā noteiktajā kārtībā sniegtā regulatora saskaņojuma. Pirms dabasgāzes krātuves jaudas izsoles procedūrā noteiktās maksas spēkā stāšanās, krātuves jaudas izsoles procedūrā noteikto maksu sistēmas operators publicē oficiālajā izdevumā “Latvijas Vēstnesis” regulatora noteiktajā kārtībā.”;

papildināt panta otrajā un trešajā daļā aiz vārdiem “sistēmas operatori” ar vārdiem “un siltumapgādes sistēmas operatori”;

izteikt panta ceturto daļu šādā redakcijā:

“(4) Sistēmas operatori nav tiesīgi izpaust komerciālu informāciju, kas tiem kļuvusi zināma, pildot savus pienākumus. Komerciālas informācijas saturu nosaka energoapgādes komersanti, saskaņojot to ar regulatoru.”;

papildināt panta sestajā daļā aiz vārdiem “sistēmas operators” ar vārdiem “un siltumapgādes sistēmas operators”.

1. Izteikt 16. panta otro un trešo daļu šādā redakcijā:

“(2) Autonomais ražotājs var pārdot to saražotās siltumenerģijas apjomu, ko tas nav patērējis paša vajadzībām, citiem enerģijas lietotājiem, izmantojot tā sistēmas operatora pakalpojumus, kura licences darbības zonā ražotājs atrodas, vai pārdot minēto siltumenerģijas apjomu energoapgādes komersantam.

(3) Sistēmas operators, ja to pieļauj pārvades vai sadales sistēmas tehniskās iespējas, savā licences darbības zonā nodrošina autonomajam ražotājam iespēju pārvadīt vai sadalīt to saražotās siltumenerģijas apjomu, ko tas nav patērējis paša vajadzībām, lai to pārdotu citiem enerģijas lietotājiem.”.

1. Papildināt likumu ar II1 nodaļu šādā redakcijā:

**“II1 nodaļa**

**Energokopienas**

**17.1 pants**

(1) Energokopienas atbilst atjaunojamās enerģijas kopienas vai elektroenerģijas energokopienas statusam. Šajā likumā ietvertos nosacījumus elektroenerģijas energokopienām piemēro tiktāl, ciktāl to neierobežo Elektroenerģijas tirgus likums.

(2) Energokopienas biedri vai daļu turētāji saglabā visas tiem noteiktās galalietotāja un aktīvā lietotāja tiesības un pienākumus.

(3) Energokopienas biedru vai daļu turētāju kontrole nozīmē jebkādas tiesības, līgumus vai citus līdzekļus, kas atsevišķi vai kopā faktiski vai juridiski nodrošina uzņēmumā izšķirošo ietekmi, jo īpaši īpašumtiesības vai tiesības izmantot visus uzņēmuma aktīvus vai to noteicošo daļu, tiesības vai līgumus, kas piešķir izšķirošu ietekmi attiecībā uz uzņēmuma institūciju sastāvu, balsojumu vai lēmumiem.

(4) Energokopiena tiek dibināta ar dibināšanas līgumu. Ministru kabinets nosaka energokopienas dibināšanas līguma būtiskās sastāvdaļas un energokopienas dibināšanas līguma grozīšanas kārtību, kā arī noteikumus par energokopienas attiecībām starp tās dalībniekiem, tās pārstāvi un citiem tirgus dalībniekiem, kā arī sistēmas operatoru.

(5) Ekonomikas ministrija sadarbībā ar Vides aizsardzības un reģionālās attīstības ministriju izstrādā vadlīnijas energokopienu veidošanai, tai skaitā par ieteikumiem valsts un pašvaldību institūcijām energokopienu atbalstam un līdzdalībai tajās.

**17.2 pants**

(1) Energokopienai ir tiesības uzsākt darbību, ja tā reģistrēta energokopienu reģistrā.

(2) Būvniecības valsts kontroles birojs izveido publisku pieejamu energokopienu reģistru.

(3) Ministru kabinets nosaka energokopienu reģistrā iekļaujamās ziņas, reģistrācijas prasības un kārtību, reģistrācijas vai darbības izbeigšanas iesniegumā ietveramo informāciju, kā arī kārtību, kādā energokopienu izslēdz no energokopienu reģistra vai atkārtoti reģistrē.

(4) Izstrādājot atbalsta shēmas atjaunojamo energoresursu atbalstam, ņem vērā atjaunojamās enerģijas kopienu specifiku, lai dotu tām vienlīdzīgu iespēju konkurēt ar citiem tirgus dalībniekiem par valsts atbalstu.

1. 19. pantā:

papildināt pirmo daļu aiz vārdiem “energoapgādes komersantu objektu” ar vārdiem “izņemot enerģijas ražošanas un tirdzniecības objektus”;

izteikt 1.1 daļas 2. punktu šādā redakcijā:

“2) energoapgādes komersanta objekts tiek ierīkots sarkano līniju, publiski lietojamās ielas, tāda ceļa robežās, kam nav noteiktas sarkanās līnijas, vai šī paša energoapgādes komersanta objekta esošajā aizsargjoslā;”.

papildināt 1.1daļas 3.2punktu aiz vārdiem “ir veikts ietekmes uz vidi novērtējums” ar vārdiem “vai pieņemts lēmums par ietekmes uz vidi novērtējuma procedūras nepiemērošanu”.

1. Aizstāt 20.3 panta ceturtajā daļā vārdus “Drošības policija” ar vārdiem “Valsts drošības dienests”;
2. 23. pantā:

izteikt otro daļu šādā redakcijā:

“(2) Esošo energoapgādes komersantu objektu pārvietošanu pēc pamatotas pārvietošanas prasības veic par pārvietošanas ierosinātāja līdzekļiem.”;

papildināt ar ceturto daļu šādā redakcijā:

“(4) Gadījumos, kad dabasgāzes sadales sistēmas operatoram gazificētā objekta īpašnieka vai valdītāja rīcības dēļ ilgstoši (laika periodā, kas pārsniedz 5 gadus) nav nodrošināta iekļūšana gazificētajā objektā tam normatīvos aktos noteiktu pienākumu pildīšanai, dabasgāzes sadales sistēmas operatoram ir tiesības iekļūt šajā objektā, neievērojot gazificētā objekta īpašnieka vai valdītāja gribu, nepieciešamības gadījumā piesaistot Valsts policiju, ja minētos pienākumus nav iespējams veikt bez iekļūšanas gazificētajā objektā. Valsts policijai piesaistīšanas gadījumā ir pienākums nodrošināt dabasgāzes sadales sistēmas operatora pārstāvjiem netraucētu normatīvos aktos noteikto pienākumu izpildi.”.

1. Papildināt 44.pantu ar 8.1, 8.2, un 8.3 daļu šādā redakcijā:

“(81) Lai nodrošinātu dabasgāzes krātuves jaudas rezervēšanu, dabasgāzes uzglabāšanas sistēmas operators var piemērot krātuves jaudas izsoles procedūru ar mērķi nodrošināt krātuves efektīvu izmantošanu.

(82) Ja dabasgāzes uzglabāšanas sistēmas operators regulatīvajā periodā, kuram nosakāmi vai noteikti tarifi, dabasgāzes krātuves jaudas rezervēšanai vēlas piemērot šā panta 8.1 daļā noteikto krātuves jaudas izsoles procedūru, dabasgāzes uzglabāšanas sistēmas operators iesniedz regulatoram saskaņošanai izsoles nolikumu. Regulators nosaka krātuves jaudas izsoles rezerves cenu. Pirms krātuves jaudas izsoles procedūras dabasgāzes uzglabāšanas sistēmas operators publicē krātuves jaudas izsoles nolikumu oficiālajā izdevumā “Latvijas Vēstnesis”.

(83) Dabasgāzes uzglabāšanas sistēmas operators apkopo dabasgāzes krātuves jaudas izsoles ietvaros iesniegtos piedāvājumus un pirms rezultātu apstiprināšanas vienas darba dienas laikā pēc piedāvājumu saņemšanas informē regulatoru par iesniegtajiem piedāvājumiem. Regulators triju darba dienu laikā pēc informācijas par krātuves jaudas izsoles ietvaros iesniegtajiem piedāvājumiem saņemšanas sniedz saskaņojumu krātuves jaudas izsoles rezultātiem vai pieņem lēmumu par krātuves jaudas izsoles rezultātu neatbilstību krātuves jaudas izsoles nolikumam.”.

1. 46.pantā:

izteikt pirmo un otro daļu šādā redakcijā:

 “(1) Ministru kabinets nosaka kārtību, kādā lietotājiem piegādā siltumenerģiju ēku un būvju apsildei, ventilācijai (vēdināšanai) un karstā ūdens sagatavošanai un pārtrauc tās piegādi, tirgotāju, siltumapgādes sistēmas operatora un lietotāju tiesības un pienākumus siltumenerģijas piegādē un lietošanā, kā arī norēķinos par saņemtajiem pakalpojumiem.

(2) Siltumapgādi var nodrošināt, izmantojot centralizētās vai individuālās siltumapgādes sistēmu. Dzesēšanu var nodrošināt, izmantojot centralizētās, vai individuālās dzesēšanas sistēmu.”.

izteikt piekto daļu šādā redakcijā:

“(5) Ministru kabinets nosaka koģenerācijas staciju saražotās primārās enerģijas ietaupījuma aprēķināšanas kārtību un noteikumus, kas noteic ekonomiski pamatotas energoefektivitātes prasības licencēta vai reģistrēta energoapgādes komersanta valdījumā esošām centralizētām siltumapgādes sistēmām vai tās elementiem un to atbilstības pārbaudes kārtību.”;

 papildināt pantu ar sesto daļu šādā redakcijā:

 “(6) Centrālās siltumapgādes uzņēmumi savā interneta vietnē publicē reizi mēnesī informāciju par iepriekšējā mēneša energoefektivitātes un atjaunojamās enerģijas īpatsvaru centralizētajā siltumapgādes sistēmā.”.

1. Izteikt 47. un 48.pantu šādā redakcijā:

 **47. pants**

 (1)  Energoapgādes komersants, kas ražo, pārvada, sadala un tirgo siltumenerģiju enerģijas lietotājiem, izmantojot centralizētās siltumapgādes sistēmu, nodrošina siltumenerģijas piegādi nepieciešamajā vai noteiktajā kvalitātē un pieprasītajā daudzumā.

(2) Energoapgādes komersants, kas, izmantojot centralizēto siltumapgādes sistēmu, ražo, pārvada, sadala un tirgo siltumenerģiju galalietotājiem, ja starp tiem ir mājsaimniecības lietotāji, sniedz attiecīgo pakalpojumu par regulatora noteiktajiem tarifiem vai par tarifiem, ko noteicis attiecīgais pakalpojumu sniedzējs saskaņā ar regulatora tarifu vai tarifu augšējās robežas aprēķināšanas un noteikšanas metodiku, kā arī tarifu vai tarifu augšējās robežas piemērošanas kārtību, ja ir saņemta regulatora atļauja, izņemot šā likuma 49.panta pirmajā daļā minēto gadījumu. Siltumapgādes komersanti, kas izmantojot centralizēto vai individuālo siltumapgādes sistēmu, ražo, pārvada un sadala un tirgo siltumenerģiju galalietotājiem, sniedz attiecīgo pakalpojumu par vienošanās cenu.

**48. pants**

(1) Siltumenerģijas sistēmas operatoru licenču darbības zonu pārklāšanās nav pieļaujama. Pašvaldības, organizējot siltumapgādi savā administratīvajā teritorijā, ievēro noteiktās siltumenerģijas sistēmas operatoru licenču darbības zonas.

 (2) Siltumenerģijas sistēmas operators, ja to pieļauj siltumenerģijas pārvades un sadales sistēmas tehniskās iespējas, savā licences darbības zonā nodrošina siltumenerģijas ražotājam pieeju siltumenerģijas pārvades un sadales sistēmai, atbilstoši siltumenerģijas sistēmas operatora izsniegtajiem tehniskajiem noteikumiem.

(3) Siltumenerģijas apgādes sistēmas operators savā licences darbības zonā iepērk siltumenerģiju no siltumenerģijas ražotājiem, to skaitā no neatkarīgajiem ražotājiem, nodrošina siltumenerģijas lietotājiem drošu un kvalitatīvu siltumapgādi. Šim mērķim sistēmas operators izveido optimālu sistēmas operatīvās vadības struktūru.”.

1. 49.pantā:

izteikt pirmo daļu šādā redakcijā:

 “(1) Ja siltumapgādes sistēmas operatora tehniski nodalītā centralizētā siltumapgādes sistēmā darbojas vairāki siltumenerģijas ražotāji, siltumapgādes sistēmas operators siltumenerģiju iepērk par vienošanās cenu saskaņā ar ekonomiskā pakāpeniskuma principa kritērijiem, izņemot no siltumenerģijas ražotāja ar būtisku ietekmi. Regulators nosaka kritērijus, pēc kuriem nosaka, kas ir siltumenerģijas ražotājs ar būtisku ietekmi, un kārtību, kādā siltumapgādes sistēmas operators iepērk siltumenerģiju no siltumenerģijas ražotāja ar būtisku ietekmi, un kritērijus, saskaņā ar kuriem siltumenerģiju iepērk par vienošanās cenu vai par regulatora noteiktajiem tarifiem vai par tarifiem, ko noteicis siltumenerģijas ražotājs saskaņā ar regulatora noteikto tarifu vai tarifu augšējās robežas aprēķināšanas un noteikšanas metodiku, kā arī tarifu vai tarifu augšējās robežas piemērošanas kārtību, ja ir saņemta regulatora atļauja.”;

papildināt otrā daļā pirms vārda “sistēmas” ar vārdu “siltumapgādes”;

izslēgt otrās daļas 2. punktu.

1. Izteikt 50.pantu šādā redakcijā:

“**50. pants**

Ēku un būvju īpašniekiem ir tiesības izvēlēties izdevīgāko siltumapgādes veidu, ciktāl tas netiek ierobežots ar šā likuma 51. un 52. pantu.”.

1. 51.pantā:

Izteikt otro daļu šādā redakcijā:

“(2) Pašvaldības administratīvās teritorijas ietvaros siltumapgādes jomā veicina vides un kultūras pieminekļu aizsardzību, nodrošina nacionālo un starptautisko vides un klimata mērķu izpildi, kā arī izvērtē vietējo resursu izmantošanas un koģenerācijas iespējas un siltumapgādes drošību, nepārtrauktību un ilgtspēju.

Papildināt pantu ar trešo punktu šādā redakcijā:

(3) Šā panta otrajā daļā noteikto mērķu sasniegšanai pašvaldība administratīvās teritorijas vai tās daļas ietvaros ir tiesīga saistošajos noteikumos noteikt siltumapgādes risinājumu veidus, tostarp noteikt pienākumu pieslēgties centrālajai siltumapgādes sistēmai, kur tas ir ekonomiski un tehniski pamatoti, vai izmantot citu atjaunojamo energoresursu vai bezemisiju siltumapgādes tehnoloģijas avotu.”.

1. Papildināt 52.pantu aiz vārda “būvju” ar vārdiem “siltumapgādes sistēmu”.
2. Papildināt likumu ar X1 nodaļu šādā redakcijā:

“**X1 nodaļa**

**Atjaunojamo energoresursu izmantošana un atjaunojamās enerģijas ražošanas veicināšana**

**58.1 pants Atjaunojamās enerģijas saistību izpildes noteikšana**

(1) Politiku atjaunojamo energoresursu izmantošanas un atjaunojamās enerģijas ražošanas veicināšanai, lai cita starpā nodrošinātu Latvijas saistību atjaunojamās enerģijas jomā izpildi, izstrādā Ekonomikas ministrija sadarbībā ar Vides aizsardzības un reģionālās attīstības ministriju, Satiksmes ministriju, Zemkopības ministriju, Finanšu ministriju un citām nozaru ministrijām, kā arī sadarbībā ar pašvaldībām un komersantiem.

(2) Saistību atjaunojamās enerģijas jomā izpildi novērtē šā likuma 122. panta trešās daļas 1. punktā minētā ziņojuma par atjaunojamo enerģiju ietvaros, sagatavojot kopējo atjaunojamās enerģijas statistiku un atjaunojamās enerģijas statistiku elektroenerģijas, un siltumapgādes un dzesēšanas darbībās, kā arī transporta enerģijas izmantošanā.

(3) Ministru kabinets nosaka atjaunojamās enerģijas statistikas aprēķināšanas un kopējā atjaunojamās enerģijas statistikas apjoma noteikšanas kārtību un atjaunojamās enerģijas statistikas darījumu nosacījumus.

**58.2 pants Atjaunojamās enerģijas pārskaitījumi un atjaunojamās enerģijas pasākumu finansēšana**

(1) Ja, sagatavojot šā likuma 122. panta trešās daļas 1. punktā minēto ziņojumu par atjaunojamo enerģiju, tiek secināts, ka šā likuma 58.1 panta pirmajā daļā minētās saistības netiek izpildītas kādā no saistību perioda gadiem, Ekonomikas ministrija sagatavo ziņojumu, kurā:

1) aktualizē 58.1 panta pirmajā daļā minēto politiku, lai noteiktu īstenojamos papildu pasākumus atjaunojamo energoresursu izmantošanas un atjaunojamās enerģijas ražošanas veicināšanai;

2) izvērtē iespēju piedalīties Savienības atjaunojamās enerģijas finansēšanas mehānismā, kas izveidots ar Komisijas 2020.gada 15.septembra Īstenošanas regulu Nr. 2020/1294 par Savienības atjaunojamās enerģijas finansēšanas mehānismā;

3) izvērtē iespēju īstenot šā likuma 58.3 pantā minētos kopprojektus atjaunojamās enerģijas ražošanai;

4) izvērtē iespēju veikt atjaunojamās enerģijas statistikas pārskaitījumu Latvijas saistību atjaunojamās enerģijas jomā izpildei.

(2) Ja, sagatavojot integrēto progresa ziņojumu par atjaunojamo enerģiju, tiek secināts, ka šā panta pirmajā daļā minētās saistības kādā no saistību perioda gadiem tiek izpildītas lielākā apjomā, Ekonomikas ministrija sagatavo ziņojumu, kurā izvērtē iespēju veikt atjaunojamās enerģijas statistikas pārskaitījumu citai Eiropas Savienības dalībvalstij.

(3) Ekonomikas ministrija šā panta pirmajā un otrajā daļā minēto ziņojumu iesniedz Ministru kabinetā sešu mēnešu laikā pēc šā likuma 122. panta trešās daļas 1. punktā minētā ziņojuma par atjaunojamo enerģiju sagatavošanas.

(4) Finanšu līdzekļus no atjaunojamās enerģijas statistikas pārskaitījumu darījumiem ieskaita šā likuma 58.6 pantā minētajā atjaunojamo energoresursu veicināšanas un energoefektivitātes uzlabošanas fondā (turpmāk – atjaunojamās enerģijas un energoefektivitātes fonds).

(5) Ministru kabinets nosaka kārtību, kādā tiek pieņemts lēmums par jaunu atjaunojamās enerģijas projektu citās Eiropas Savienības dalībvalstīs finansēšanu un par atjaunojamās enerģijas statistikas darījumiem.

**58.3 pants Kopprojekti atjaunojamās enerģijas ražošanai**

(1) Atjaunojamās elektroenerģijas vai siltumenerģijas un dzesēšanai nepieciešamās enerģijas ražošanai Latvija var sadarboties ar citu Eiropas Savienības dalībvalsti vai trešo valsti, tai skaitā ar Eiropas Savienības dalībvalsts vai trešās valsts komersantiem, darbojoties kopīgi un virzot attiecīgu kopprojektu.

(2) Ekonomikas ministrija sagatavo ziņojumu, kurā izvērtē Latvijas sadarbības ar citu Eiropas Savienības dalībvalsti vai trešo valsti, tai skaitā ar Eiropas Savienības dalībvalsts vai trešās valsts komersantiem, iespējas un šādas sadarbības ietvaros nodrošināto atjaunojamās elektroenerģijas vai siltumenerģijas un dzesēšanai nepieciešamās enerģijas apjomu, un iesniedz minēto ziņojumu Ministru kabinetā.

(3) Ministru kabinets pieņem lēmumu par šā panta pirmajā daļā minēto kopprojektu īstenošanu.

(4) Kopprojektu no Latvijas puses īsteno Ekonomikas ministrija sadarbībā ar attiecīgajām nozaru ministrijām.

(5) Ja Ministru kabinets pieņem lēmumu par kopprojekta īstenošanu, Ekonomikas ministrija izstrādā un Ministru kabinets apstiprina katra kopprojekta nosacījumus.

(6) Ministru kabinets nosaka kopprojektu īstenošanas, uzraudzības un informācijas aprites kārtību.

**58.4 pants** **Ilgtspējas un siltumnīcefekta gāzu emisiju ietaupījuma kritēriji, to atbilstības verificēšanas kārtība**

(1) No biodegvielu, bioloģisko šķidro kurināmo, biomasa kurināmo un biomasas degvielu iegūto enerģiju ņem vērā šīs daļas 1. un 2. punktā minētajos nolūkos tikai, ja tā atbilst šajā likumā un normatīvajos aktos par transporta enerģiju noteiktajiem ilgtspējas kritērijiem un siltumnīcefekta gāzu emisiju ietaupījuma kritērijiem:

1) aprēķinot 58.1 panta otrajā daļā minētokopējo atjaunojamās enerģijas statistiku un atjaunojamās enerģijas statistiku elektroenerģijas, un siltumapgādes un dzesēšanas darbībās, kā arī transporta enerģijas izmantošanā;

2) piešķirot tiesības saņemt finansiālo atbalstu par biodegvielu, bioloģisko šķidro kurināmo, biomasa kurināmo un biomasas degvielu patēriņu.

 (2) Ilgtspējas kritēriji un siltumnīcefekta gāzu emisiju ietaupījuma kritēriji un siltumnīcefekta gāzu emisiju ietaupījumi attiecas uz Latvijā ražotu vai citā Eiropas Savienības dalībvalstī ražotu un importētu biomasas kurināmo, bioloģisko šķidro kurināmo, biogāzi, vai pārstrādāta oglekļa kurināmo neatkarīgi no biomasas ģeogrāfiskās izcelsmes.

(3) Bioloģiskajam šķidrajam kurināmajam un biomasas kurināmajam, ko ražo no atkritumiem un atlikumiem, kas nav lauksaimniecības, akvakultūras, zvejniecības un mežsaimniecības atlikumi, kā ar atkritumiem un atlikumiem, ko vispirms pārstrādā produktā, kuru pēc tam pārstrādā bioloģiskajos šķidrajos kurināmajos un biomasas kurināmajos, ir jāatbilst tikai siltumnīcefekta gāzu emisiju ietaupījuma kritērijiem.

(4) Elektroenerģijai, siltumapgādei un dzesēšanai nepieciešamajai enerģijai, kas ražota no cietajiem sadzīves atkritumiem, nav piemērojami siltumnīcefekta gāzu emisiju ietaupījuma kritēriji.

(5) Biomasas kurināmiem ir jāatbilst noteiktajiem ilgtspējas un siltumnīcefekta gāzu emisiju ietaupījuma kritērijiem, ja tos izmanto elektroenerģijas, siltumenerģijas ražošanas iekārtās, dzesēšanai nepieciešamās enerģijas ražošanas iekārtās vai degvielu ražošanas iekārtās, kuru kopējā nominālā ievadītā siltuma jauda ir 20 MW vai lielāka cieto biomasas kurināmo gadījumā un kuru kopējā nominālā ievadītā siltuma jauda ir 2 MW vai lielāka gāzveida biomasas kurināmo gadījumā.

(6) Biomasas kurināmo, bioloģisko šķidro kurināmo un biogāzi var uzskatīt par atbilstošiem ilgtspējas un siltumnīcefekta gāzu emisiju ietaupījuma kritērijiem, bet pārstrādātā oglekļa kurināmo – ka tas nodrošina siltumnīcefekta gāzu emisiju ietaupījumus, ja tas ir apliecināts:

1) brīvprātīgās shēmas ietvaros, kuru ir apstiprinājusi Eiropas Komisija;

2) nacionālās shēmas, kuru izveidojusi cita Eiropas Savienības dalībvalsts ietvaros.

(7) Lai pamatotu, ka visā piegādes ķēdē, sākot no izejvielu iegūšanas līdz šā panta otrajā daļā minētā kurināmā realizēšanai, ir ievēroti šā panta otrajā daļā minētie kritēriji, visā piegādes ķēdē ir jāizmanto masas bilances sistēmu, kura:

1) ļauj apvienot sūtījumus, kuros ir izejvielas vai kurināmais ar atšķirīgām ilgtspējas un siltumnīcefekta gāzu emisiju ietaupījuma īpašībām, piemēram, konteinerā, pārstrādes vai loģistikas objektā, pārvades un sadales infrastruktūrā vai objektā;

2) ļauj turpmākas pārstrādes vajadzībām sūtījumos apvienot izejvielas ar atšķirīgu enerģijas saturu, ja sūtījuma apjoms tiek koriģēts atbilstīgi tā enerģijas saturam;

3) pieprasa, lai informācija par šā panta septītās daļas 1. punktā minēto sūtījumu ilgtspējas un siltumnīcefekta gāzu emisiju ietaupījuma īpašībām un apjomiem būtu attiecināta uz maisījumu;

4) nodrošina, ka visu sūtījumu, kas izņemti no maisījuma, kopumam ir tādi paši ilgtspējas rādītāji un tādā pašā apmērā kā attiecīgajam visu sūtījumu, kas pievienots maisījumam, kopumam, un prasa, lai masas bilance tiktu sasniegta atbilstīgā laikposmā;

5) nodrošina, ka materiāli nav apzināti modificēti vai pārveidoti par atkritumiem, lai tādējādi panāktu, ka sūtījumu vai tā daļu var uzskatīt par atkritumiem vai atlikumiem;

6) nodrošina, ka katru sūtījumu saistību atjaunojamās enerģijas jomā izpildē ieskaita tikai vienu reizi.

(8) Ja sūtījums tiek pārstrādāts, informāciju par sūtījuma ilgtspējas kritērijiem un siltumnīcefekta gāzu emisiju ietaupījuma rādītājiem koriģē un sadala starp galaproduktiem saskaņā ar šādiem noteikumiem:

1) ja izejvielu sūtījuma pārstrādē iegūst tikai vienu galaproduktu, kas paredzēts šā panta pirmajā daļā minēto degvielu ražošanai, sūtījuma apjomu un attiecīgo sūtījuma ilgtspējas un siltumnīcefekta gāzu emisiju ietaupījuma rādītāju apmēru pielāgo, piemērojot pārrēķina koeficientu, kas ir attiecība starp šādai ražošanai paredzētā galaprodukta masu un procesā izmantoto izejvielu masu;

2) ja izejvielu sūtījuma pārstrādē iegūst vairākus galaproduktus, kas paredzēti šā panta pirmajā daļā minēto degvielu ražošanai, katram galaproduktam piemēro atsevišķu pārrēķina koeficientu un izmanto atsevišķu masas bilanci.

(9) Masas bilances sistēmas izmantošanai visā piegādes ķēdē ir jānodrošina informācijas nodošana par šā panta otrajā daļā minēto kurināmo atbilstību ilgtspējības kritērijiem un tajā ir jābūt iekļautai informācijai par to, vai sūtījuma ražošanai ir ticis sniegts atbalsts, un, ja tā ir, atbalsta shēmas tips. Piegādes ķēdē iesaistītie komersanti saglabā informāciju, kas ļauj pierādīt kurināmā atbilstību ilgtspējas un siltumnīcefekta gāzu emisiju ietaupījuma kritērijiem.

(10) Šā panta sestās daļas 1. punktā minēto brīvprātīgo shēmu tīmekļa vietnēs vismaz reizi gadā tiek publicēts to sertificēšanas institūciju saraksts, ko brīvprātīgās shēmas ietvaros izmanto neatkarīgas revīzijas veikšanai, par katru šādu institūciju norādot, kura valsts un tās iestāde ir akreditējusi minēto iestādi un kura veic tās darbības uzraudzību.

(11) Atbilstības novērtēšanas institūcijām, kuras brīvprātīgās shēmas ietvaros kā sertificēšanas institūcijas izmanto neatkarīgas revīzijas veikšanai Latvijas Republikā, ir jābūt akreditētām nacionālajā akreditācijas institūcijā atbilstoši normatīvajiem aktiem par atbilstības novērtēšanu un atbilstības novērtēšanas institūciju novērtēšanu, akreditāciju un uzraudzību, vai citā Eiropas Ekonomikas zonas valstī akreditētai sertificēšanas institūcijai.

(12) Šā panta septītajā daļā minētās atbilstības novērtēšanas institūcijas, kas akreditētas nacionālajā akreditācijas institūcijā, pēc nacionālās akreditācijas institūcijas pieprasījuma iesniedz tai visu attiecīgo informāciju, kas nepieciešama, lai varētu veikt to uzraudzību, tostarp norādot neatkarīgas revīzijas dienu, laiku un vietu. Ja nacionālā akreditācijas institūcija, veicot normatīvajos aktos par atbilstības novērtēšanu un normatīvajos aktos par atbilstības novērtēšanas institūciju novērtēšanu, akreditāciju un uzraudzību noteiktās uzraudzības darbības, konstatē neatbilstības Eiropas Savienības vai Latvijas normatīvajiem aktiem, kā arī nacionālās akreditācijas institūcijas noteiktajiem nosacījumiem, tā nekavējoties informē brīvprātīgo shēmu, kuras ietvaros darbojas minētā atbilstības novērtēšanas institūcija.

(13) Būvniecības valsts kontroles birojs savā tīmekļa vietnē publicē apkopotu informāciju par katra kurināmā vai enerģijas piegādātāja realizētā bioloģiskā šķidrā kurināmā un biomasas kurināmā ģeogrāfisko izcelsmi un izejvielu veidu, šo informāciju saņemot no iestādes, kas veic šā likuma 58.1 panta otrajā daļā minētās atjaunojamās enerģijas statistikas aprēķinu, un to ikgadēji atjaunina.

(14) Ministru kabinets nosaka:

1) bioloģiskā šķidrā un biomasas kurināmā siltumnīcefekta gāzu ietaupījumu aprēķināšanas kārtību,

2) bioloģiskā šķidrā kurināmā, biogāzes un biomasas kurināmā ilgtspējas kritērijus,

3) bioloģiskā šķidrā kurināmā, biomasas kurināmā, biogāzes un pārstrādāta oglekļa kurināmā siltumnīcefekta gāzu emisiju ietaupījuma kritērijus,

4) kritēriju ieviešanas mehānismu un atbilstības minētajiem kritējiem pārbaudes, uzraudzības un kontroles kārtību

5) informācijas un atbilstības ilgtspējas un siltumnīcefekta gāzu emisiju ietaupījuma kritēriju pamatojumu aprites kārtību.

**58.5 pants Informēšana par atjaunojamo enerģiju**

(1) Ekonomikas ministrija nodrošina informācijas par atjaunojamās enerģijas atbalsta pasākumiem pieejamību.

(2) Šā likuma 123. panta otrajā daļā minētā iestāde:

1) informē par atbalsta pasākumiem atjaunojamās enerģijas pašpatērētājus, atjaunojamās enerģijas kopienas, būvniecības procesā iesaistītās personas, siltumapgādes, dzesēšanas un elektroenerģijas aprīkojumu un sistēmu piegādātājus;

2) informē par atjaunojamo energoresursu siltumapgādes, dzesēšanas un elektroenerģijas izmantošanai paredzētā aprīkojuma un sistēmu sniegtajiem neto ieguvumiem, rentabilitāti un energoefektivitāti;

3) sniedz nepieciešamos norādījumus būvniecības procesā iesaistītajiem, lai tie varētu pienācīgi apsvērt, kāda būtu optimālā atjaunojamās enerģijas, augstas efektivitātes tehnoloģiju un centralizētās siltumapgādes un dzesēšanas kombinācija, plānojot, projektējot, būvējot un atjaunojot rūpnieciskās, komerciālās vai dzīvojamās zonas.

(3) Attiecīgā pašvaldība nodrošina informācijas par atbalsta pasākumiem pieejamību aizsargātajiem lietotājiem.

(4) Ekonomikas ministrija sadarbībā ar plānošanas reģioniem un pašvaldībām izstrādā šādas informācijas, izpratnes veidošanas, norādījumu vai mācību programmas:

1) kā īstenot savas aktīva lietotāja tiesības;

2) par praktiskiem aspektiem par atjaunojamās enerģijas attīstīšanu un izmantošanu, par atjaunojamās enerģijas pašpatēriņu vai līdzdalību atjaunojamās enerģijas kopienās.

(5) Nacionālā akreditācijas institūcija izstrādā mazas jaudas biomasas sadedzināšanas iekārtu, saules fotoelementu un saules siltumenerģijas sistēmu, kā arī sekli izvietotu ģeotermālās enerģijas sistēmu un siltumsūkņu uzstādītāju, kas darbojas Latvijā, sertificēšanas sistēmu vai kvalitātes noteikšanas sistēmu.

(6) Latvijā tiek atzīta citas Eiropas Savienības dalībvalsts sertifikācijas sistēma, kas ir nodrošināta saskaņā ar normatīvajos aktos noteiktajiem kritērijiem.

(7) Ministru kabinets nosaka sertificēšanas vai kvalitātes noteikšanas procesu un kritērijus.

(8) Nacionālā akreditācijas institūcija publicē informāciju par šā panta piektajā daļā minēto uzstādītāju sertificēšanas sistēmu vai kvalitātes noteikšanas sistēmu, kā arī publicē to uzstādītāju sarakstu, kas ir kvalificēti vai sertificēti saskaņā ar šā panta piektajā daļā noteiktajiem nosacījumiem.

**58.6 pants Atjaunojamās enerģijas veicināšanas un energoefektivitātes uzlabošanas fonds**

(1) Atjaunojamo energoresursu izmantošanas un atjaunojamās enerģijas ražošanas veicināšanai, kā arī energoefektivitātes uzlabošanas pasākumu veikšanai attīstības finanšu institūcija izveido atjaunojamās enerģijas un energoefektivitātes fondu.

(2) Atjaunojamās enerģijas un energoefektivitātes fonda finanšu avots:

1) valsts energoefektivitātes fonds;

2) ieņēmumi no valsts nekustamā īpašuma iznomāšanas atjaunojamās enerģijas ražošanai tādā apjomā, kas ir noteikts likumā par valsts budžetu konkrētajam gadam un likumā par vidēja termiņa budžeta ietvaru, bet ne mazāk kā 50 procentu apjomā;

3) ieņēmumi no valsts meža zemju iznomāšanas izsolēm atjaunojamās enerģijas ražošanai tādā apjomā, kas ir noteikts likumā par valsts budžetu konkrētajam gadam un likumā par vidēja termiņa budžeta ietvaru, bet ne mazāk kā 50 procentu apjomā;

4) ieņēmumi no naftas produktiem un dabasgāzei piemērotā akcīzes nodokļa iekasēšanas tādā apjomā, kas ir noteikts likumā par valsts budžetu konkrētajam gadam un likumā par vidēja termiņa budžeta ietvaru, bet ne mazāk kā viena procenta apjomā;

5) ieņēmumi no dabas resursu nodokļa, kas piemērots siltumnīcefekta gāzu un gaisa piesārņojošo vielu emisijām no kurināmā un degvielas izmantošanai enerģijas ražošanai, iekasēšanas tādā apjomā, kas ir noteikts likumā par valsts budžetu konkrētajam gadam un likumā par vidēja termiņa budžeta ietvaru, bet ne mazāk kā 10 procenta apjoma;

6) šā likuma 58.2 panta ceturtajā daļā minētie finanšu līdzekļi;

7) pieci procenti no finanšu līdzekļiem, ko iegūst, izsolot normatīvajos aktos par piesārņojumu minētās emisijas kvotas;

8) ieņēmumi no atjaunojamo enerģiju ražošanas komersantu uzņēmuma ienākuma nodokļa iekasēšanas tādā apjomā, kas ir noteikts likumā par valsts budžetu konkrētajam gadam un likumā par vidēja termiņa budžeta ietvaru, bet ne mazāk kā 10 procentu apjomā;

9) ieņēmumi no akciju sabiedrības “Latvenergo” valsts pamatbudžeta ieņēmumos dividendēs izmaksājamās peļņas daļas tādā apjomā, kas ir noteikts likumā par valsts budžetu konkrētajam gadam un likumā par vidēja termiņa budžeta ietvaru, bet ne mazāk kā viena procenta apjomā;

10) citi finanšu avoti atbilstoši apjomam, kas ir noteikts likumā par valsts budžetu konkrētajam gadam un likumā par vidēja termiņa budžeta ietvaru.

(3) Atjaunojamās enerģijas un energoefektivitātes fonda līdzekļi izmantojami atbalsta programmu īstenošanai šādās jomās:

1) energoefektivitātes uzlabošanas pasākumiem, kas rezultējas valsts enerģijas galapatēriņa samazinājumā un kas dod ieguldījumu valsts obligātā enerģijas galapatēriņa mērķa sasniegšanai;

2) atjaunojamo energoresursu izmantošanas veicināšanas un atjaunojamās enerģijas ražošanas pasākumiem, tai skaitā ne-emisiju tehnoloģiju uzstādīšanā;

3) pašvaldību īstenoto šā panta trešās daļas 1. un 2. punktā minēto darbību finansēšanai;

4) sabiedrības informēšanas un izglītošanas pasākumiem energoefektivitātes un atjaunojamo energoresursu izmantošanas jomā.

5) atbalsta programmu ieviešanas un īstenošanas nodrošināšanas administratīvo izmaksu segšanai.

(4) Šā panta trešajā daļā minēto darbību īstenošanai finansējums tiek piešķirts finanšu instrumenta veidā, ņemot vērā šādus nosacījumus:

1) Atbalsts tiek piešķirts grantu veidā projekta idejas attīstībai un projekta izstrādes tehniskajai palīdzībai;

2) Atbalsts tiek piešķirts aizdevumu veidā komersantiem, energokopienām un pašvaldībām;

(5) Atjaunojamās enerģijas un energoefektivitātes fonda līdzekļu izmantošanu šā panta trešajā daļā minētajiem mērķiem nodrošina, organizējot atklātos projektu iesniegumu konkursus vai īstenojot ierobežota projektu iesniegumu atlasi.

(6) Ministru kabinets apstiprina šā panta ceturtajā daļā minētos projektu iesniegumu konkursa nolikumus, un tos izstrādā Ekonomikas ministrija, sadarbībā ar Vides aizsardzības un reģionālās attīstības ministriju, Zemkopības ministriju, Satiksmes ministriju un Finanšu ministriju. Izstrādājot projektu iesniegumu konkursu nolikumu šā panta trešās daļas 3.punktā minētajās jomās tiek noteikti arī šā panta trešās daļas 3.punktā minēto pašvaldību kritēriji attiecībā uz atjaunojamās enerģijas ražošanas tehnoloģiskās iekārtām.

(7) Atjaunojamās enerģijas un energoefektivitātes fonda pārvaldības tiešās un netiešās attiecināmās izmaksas nepārsniedz vienu procentu no fonda apjoma katrā kalendārā gadā.

(8) Ministru kabinets nosaka kārtību, kādā izmanto atjaunojamās enerģijas un energoefektivitātes fonda līdzekļus un kā tiek sniegts pārskats par līdzekļu izmantošanu.

(9) Ministru kabinets nosaka šā panta trešajā daļā minēto valsts atbalsta programmu īstenošanai plānoto darbību un izmaksu attiecināmības nosacījumus un fonda pārvaldības izmaksas.

(10) Šā panta sestajā daļā minētās ministrijas un, ja attiecināms, pašvaldības nodrošina komercdarbības atbalsta kontroles regulējuma ievērošanu fonda darbībā.

**58.7 pants Finansiālā atbalsta stabilitāte**

(1) Ievērojot valsta atbalsta nosacījumus un ņemot vērā komercdarbības atbalsta kontroles regulējuma prasības, atjaunojamās enerģijas projektiem atbalsta shēmas ietvaros piešķirtā atbalsta līmeni un ar atbalstu saistītos nosacījumus negroza tā, ka negatīvi tiek ietekmētas šādi piešķirtās tiesības un apdraudēta jau atbalstīto projektu ekonomiskā dzīvotspēja.

(2) Ja atjaunojamās enerģijas atbalsta shēmas sākotnējā ietvarā tika paredzēta iespēja atbalsta grozījumiem un sākotnējā ietvarā ir iekļauti kritēriji atbalsta grozījumiem, tad atbalsta nosacījumus var attiecīgi grozīt, neskatoties uz to ietekmi uz atbalsta saņēmēju.

(3) Iestāde, kas piešķir konkrēto atjaunojamās enerģijas atbalstu, publicē ilgtermiņa grafiku par plānoto atbalsta piešķīrumu vismaz piecu turpmāko kalendāro gadu periodam, vienlaikus publicējot atbalsta periodu un atbalsta piešķīruma aptuveno grafiku, iepirkuma procedūru rīkošanas biežumu, paredzamo jaudu un kopējo atbalsta apjomu un maksimālo vienoto atbalstu, ko paredzēts piešķirt, un, ja attiecināms, paredzamās atbalstāmās tehnoloģijas. Iestāde minēto grafiku atjaunina katru gadu, lai atspoguļotu jaunākās tirgus norises vai paredzamo atbalsta piešķiršanu.

(4) Šā panta trešajā daļā minētās iestāde katrus piecus gadus pēc atbalsta shēmas izveidošanas un atbalsta piešķiršanas novērtē minētās atbalsta shēmas efektivitāti un novērtē šā atbalsta būtiskāko ietekmi uz sadali starp dažādām patērētāju grupām un ieguldījumiem, novērtējumā iekļaujot iespējamo atbalsta nosacījumu izmaiņu uz atbalsta shēmu.

(5) Plānojot un izstrādājot jaunas atjaunojamās enerģijas atbalsta shēmas, kā arī atbalsta shēmu ilgtermiņa plānošanā ir jāņem vērā šā panta ceturtajā daļā minētais novērtējums.

**58.8 pants Izcelsmes apliecinājumi**

(1) Lai enerģijas galalietotājiem pierādītu, ka enerģijas daļa vai enerģijas daudzums ir iegūts no atjaunojamajiem energoresursiem vai augstas efektivitātes koģenerācijas procesā, atjaunojamās enerģijas izcelsmi var apliecināt pēc objektīviem, pārredzamiem un nediskriminējošiem kritērijiem.

(2) Šā panta pirmajā daļā minēto izcelsmi apliecina, pēc objektīviem, pārredzamiem un nediskriminējošiem kritērijiem izsniedzot izcelsmes apliecinājumus, pamatojoties uz enerģijas ražotāja pieprasījumu, ja tas ražo:

1) atjaunojamo elektroenerģiju;

2) no atjaunojamiem energoresursiem iegūtu gāzi;

3) elektroenerģiju augstas efektivitātes koģenerācijas procesā.

(3) Izcelsmes apliecinājumus izsniedz, nodod un atceļ elektroniskā veidā, tie ir precīzi, ticami un aizsargāti pret krāpšanu.

(4) Par katru saražotās enerģijas vienību izsniedz ne vairāk kā vienu izcelsmes apliecinājumu, un to izsniedz par apjomu viena megavatstunda.

(5) Izcelsmes apliecinājums ir derīgi 12 mēnešus pēc attiecīgās enerģijas vienības saražošanas. Izcelsmes apliecinājums pēc derīguma termiņa beigām zaudē spēku.

(6) Izcelsmes apliecinājumā norāda vismaz šādu informāciju:

1) energoresursus, no kuriem enerģija iegūta, un to ražošanas laika posmu;

2) enerģijas veidu, uz ko attiecas izcelsmes apliecinājums (elektroenerģija, gāze, tostarp ūdeņradis);

3) enerģijas ražošanas iekārtas identifikācijas numuru, atrašanās vietu, veidu un jaudu;

4) atzīmi par to, vai attiecībā uz enerģijas ražošanas iekārtu ir piešķirts investīciju atbalsts, un to, vai par attiecīgo enerģijas vienību ir piešķirts jebkāds cits atbalsts no valsts atbalsta shēmas, un atbalsta shēmas tipu;

5) iekārtas ekspluatācijas uzsākšanas datumu;

6) izcelsmes apliecinājuma izdošanas datumu, unikālo identifikācijas numuru, kā arī valsti kur tas izdots.

(7) Izcelsmes apliecinājumus par atjaunojamo elektroenerģiju vai augstas efektivitātes koģenerācijas procesā iegūtu elektroenerģiju izsniedz, nodod un atceļ elektroenerģijas pārvades sistēmas operators, ievērojot nosacījumus, kas izvirzīti šajā likumā, Elektroenerģijas tirgus likumā un šā likuma pakārtotajos normatīvajos aktos. Elektroenerģijas pārvades sistēmas operators izveido, uztur un pārrauga elektronisku sistēmu, kurā tiek reģistrēti, savākti, uzglabāti un apstrādāti dati saistībā ar izcelsmes apliecinājumiem par atjaunojamo elektroenerģiju vai augstas efektivitātes koģenerācijas procesā iegūtu elektroenerģiju.

(8) Kārtību kādā sagatavo, izsniedz, nodod un atceļ izcelsmes apliecinājumus nosaka Ministru kabinets.

(9) Izcelsmes apliecinājumus par no atjaunojamiem energoresursiem iegūtu gāzi izsniedz, nodod un atceļ vienotais dabasgāzes pārvades un uzglabāšanas sistēmas operators. Vienotais dabasgāzes pārvades un uzglabāšanas sistēmas operators izveido, uztur un pārrauga elektronisku sistēmu, kurā tiek reģistrēti, savākti, uzglabāti un apstrādāti dati saistībā ar izcelsmes apliecinājumiem no atjaunojamiem energoresursiem iegūtai gāzei.

(10) Vienotais dabasgāzes pārvades un uzglabāšanas sistēmas operators, lai kompensētu ar izcelsmes apliecinājuma izsniegšanu saistītās izmaksas, par izcelsmes apliecinājuma izsniegšanu var pieprasīt maksu, kuras aprēķināšanas kārtību tas izstrādā un publicē savā tīmekļa vietnē.

(11) Izcelsmes apliecinājumu nodošana citiem, tai skaitā, atsevišķi vai līdz ar fizisku enerģijas pārsūtīšanu, neietekmē valsts lēmumu izmantot statistikas pārskaitījumus, kopprojektus vai kopīgas atbalsta shēmas.

(12) Citu Eiropas Savienības dalībvalstu izsniegtus izcelsmes apliecinājumus var izmantot vienīgi kā šā panta pirmajā daļā un šā panta sestās daļas no 1. līdz 6.punktā minēto elementu pierādījumu.

(13) Ministru kabinets nosaka kārtību, kādā atzīst citu Eiropas Savienības dalībvalstu izsniegtus izcelsmes apliecinājumus un nosaka informācijas aprites kārtību gadījumos, kad izcelsmes apliecinājumi tiek atcelti.

(14) Tieša enerģijas importa vai eksporta gadījumā šā panta devītajā un vienpadsmitajā daļā minētās valsts kompetentās iestādes var atzīt arī trešās valsts izdotus izcelsmes apliecinājumus, ja Eiropas Savienība ar attiecīgo trešo valsti ir noslēgusi nolīgumu par to, ka tās savstarpēji atzīst Eiropas Savienība izdotos izcelsmes apliecinājumus un, ja šajā trešajā valstī ir izveidotas saderīgas izcelsmes apliecinājumu sistēmas.

1. Izteikt 60. panta pirmo daļu šādā redakcijā:

“(1) Valsts enerģētisko krīzi var izsludināt gadījumos, kad enerģijas piegāde ir traucēta tādā apjomā, kas var apdraudēt iedzīvotāju drošību, veselību un tautsaimniecības nozaru darbību, un šie traucējumi skar valsts pilsētas vai ir plašāki par vienas pašvaldības teritoriju.”.

1. Izteikt 64. panta pirmās daļas 1. punktu šādā redakcijā:

“1) enerģijas patēriņa ierobežojumus un prioritātes atsevišķām enerģijas lietotāju grupām, ja tādi nepieciešami;”.

1. Izteikt 69. panta pirmās daļas 1. punktu šādā redakcijā:

“1) elektroenerģijas, siltumenerģijas un sašķidrinātās naftas gāzes patēriņa ierobežojumus un prioritātes, ja tādi nepieciešami, atsevišķām enerģijas lietotāju grupām attiecīgās pašvaldības administratīvajā teritorijā;”.

1. 82.pantā:

izteikt pirmo daļu šādā redakcijā:

“(1) Energoapgādes komersantu siltumenerģijas vai elektroenerģijas ražošanas, pārvades, sadales vai dabasgāzes pārvades, sadales vai uzglabāšanas objektu ekspluatāciju kontrolē Būvniecības valsts kontroles birojs, kuram ir šādi pienākumi:

1) kontrolēt energoapgādes komersantu objektu ekspluatācijas pārbaudes, to atbilstošu un savlaicīgu veikšanu;

2) normatīvajos aktos noteiktajos gadījumos piedalīties elektroenerģijas, siltumenerģijas un dabasgāzes apgādes sistēmu avāriju cēloņu noskaidrošanā.”;

papildināt pantu ar ceturto daļu šādā redakcijā:

“(4) Regulators veic normatīvajos aktos energoapgādes komersantiem noteikto elektroapgādes, siltumapgādes un dabasgāzes apgādes pakalpojuma sniegšanas kvalitātes prasību izpildes un atbilstības kontroli un uzraudzību.”.

1. Papildināt 84.1 pantu ar 1.1 ,1.2 un 1.3daļu šādā redakcijā:

“(11) Regulators katru gadu apstiprina dabasgāzes sadales sistēmas attīstības 10 gadu plānu, kuru izstrādā dabasgāzes sadales sistēmas operators, un uzrauga tā izpildi.

(12) Regulators nosaka dabasgāzes sadales sistēmas attīstības 10 gadu plānā iekļaujamo informāciju un plāna iesniegšanas kārtību.

(13) Dabasgāzes sadales sistēmas operatoram ir tiesības pieprasīt un saņemt attiecīgā sistēmas attīstības 10 gadu plāna sagatavošanai nepieciešamo informāciju no dabasgāzes tirgus dalībniekiem.”.

1. 99.pantā:

papildināt 2. punktu pēc vārda “apstiprinātos” ar vārdiem “vai saskaņotos”;

papildināt ar 8. punktu šādā redakcijā:

“8) nenodrošina jaunu pārvades infrastruktūras objektu plānošanu, būvniecību un nodošanu ekspluatācijā un dabasgāzes pārvades sistēmas attīstības 10 gadu plāna izstrādi atbilstoši regulatora prasībām.”.

1. Papildināt 100. pantu ar 7. punktu šādā redakcijā:

“7) nenodrošina jaunu sadales infrastruktūras objektu plānošanu, būvniecību un nodošanu ekspluatācijā un dabasgāzes sadales sistēmas attīstības 10 gadu plāna izstrādi atbilstoši regulatora prasībām.”.

1. Izteikt 101. panta 2. punktu šādā redakcijā:

“2) neievēro regulatora apstiprinātos dabasgāzes krātuves lietošanas noteikumus vai neinformē regulatoru par gadījumiem, kad sistēmas operators atteicis sistēmas lietotājiem vai pretendentiem pieeju sistēmai;”

1. 101.1 pantā:

papildināt 2. punktu pēc vārda “apstiprinātos” ar vārdiem “vai saskaņotos dabasgāzes uzglabāšanas sistēmas un”;

papildināt pantu ar 7. punktu šādā redakcijā:

“7) nenodrošina jaunu pārvades infrastruktūras objektu plānošanu, būvniecību un nodošanu ekspluatācijā un dabasgāzes pārvades sistēmas attīstības 10 gadu plāna izstrādi atbilstoši regulatora prasībām.”.

1. Papildināt 105. pantu ar 1.1 daļu šādā redakcijā:

“(1¹) Lēmumu par šajā likumā noteikto prasību neievērošanu dabasgāzes apgādē pieņem regulatora padome vai regulatora padomes priekšsēdētāja norīkota regulatora amatpersona.”.

1. 106.pantā:

izteikt pirmo daļu šādā redakcijā:

“(1) Dabasgāzes tirgū tā dalībnieki savstarpējus līgumus slēdz rakstveidā klātienē vai attālināti elektroniskā veidā.”;

papildināt ar 2.1 daļu šādā redakcijā:

“(21)Dabasgāzes tirgotājs nodrošina dabasgāzes piegādi līdz sadales sistēmai, ja sadales sistēma nav pieslēgta pārvades sistēmai.”.

1. Papildināt 112. pantu ar 19., 20. un 21. daļu šādā redakcijā:

“(19) Dabasgāzes uzglabāšanas sistēmas operators izveido un uztur regulatīvo kontu.

(20) Dabasgāzes uzglabāšanas sistēmas operators pēc tarifu piemērošanas perioda beigām iesniedz regulatoram informāciju par regulatīvā konta atlikumu un tā pamatojumu. Ne vēlāk kā divu mēnešu laikā pēc tarifu piemērošanas perioda beigām regulators saskaņo regulatīvā konta atlikumu.

(21) Regulatīvā konta atlikumu apmērā, kas nepārsniedz 15% no sabiedriskā pakalpojuma veida ar tuvāko tarifu piemērošanas perioda sākuma datumu, ar pretēju zīmi iekļauj šī sabiedriskā pakalpojuma veida tuvākā secīgā tarifu piemērošanas perioda atļautajos ieņēmumos.”.

1. Aizstāt 114. panta otrajā daļā vārdus un skaitļus “Eiropas Parlamenta un Padomes regulā Nr.994/2010 par gāzes piegādes drošības aizsardzības pasākumiem un Padomes Direktīvas 2004/67/EK atcelšanu” ar vārdiem un skaitļiem “Eiropas Parlamenta un Padomes 2017. gada 25. oktobra regulā (ES) 2017/1938 par gāzes piegādes drošības aizsardzības pasākumiem un ar ko atceļ Regulu (ES) Nr. 994/2010”.
2. Papildināt 117. pantu ar astoto daļu šādā redakcijā:

“(8) Vienotais dabasgāzes pārvades un uzglabāšanas sistēmas operators un dabasgāzes pārvades sistēmas operators sadarbībā ar vienotajā dabasgāzes pārvades ieejas-izejas sistēmā iesaistītajiem dabasgāzes pārvades sistēmas operatoriem izstrādā un Ekonomikas ministrija saskaņo vienotajā dabasgāzes pārvades ieejas-izejas sistēmā ievadāmās un transportējamās dabasgāzes kvalitātes raksturlielumus.”.

1. Papildināt ar 117.1 pantu šādā redakcijā:

“**117.1 pants**

(1) Regulators reizi divos gados apstiprina dabasgāzes pārvades un sadales sistēmas operatora izstrādāto pārvades un sadales sistēmas attīstības 10 gadu plānu un uzrauga šo plānu izpildi.

(2) Regulators nosaka dabasgāzes pārvades un sadales sistēmas attīstības 10 gadu plānā iekļaujamo informāciju un plāna iesniegšanas kārtību.

(3) Dabasgāzes pārvades un sadales sistēmas operatoram ir tiesības pieprasīt un saņemt attiecīgā sistēmas attīstības 10 gadu plāna sagatavošanai nepieciešamo informāciju no dabasgāzes tirgus dalībniekiem.”.

1. Papildināt likumu ar XVII un XVIII nodaļu šādā redakcijā:

**“XVII nodaļa**

**Enerģētikas politikas saistību izpilde un izpildes uzraudzība**

**122. pants**

(1) Ekonomikas ministrija kopā ar Vides aizsardzības un reģionālās attīstības ministriju koordinē Nacionālā enerģētikas un klimata plāna izstrādi, kuru, ievērojot *Eiropas Parlamenta un Padomes 2018. gada 11. decembra regulas Nr. 2018/1999 par enerģētikas savienības un rīcības klimata politikas jomā pārvaldību un ar ko groza Eiropas Parlamenta un Padomes Regulas (EK) Nr. 663/2009 un (EK) Nr. 715/2009, Eiropas Parlamenta un Padomes Direktīvas 94/22/EK, 98/70/EK, 2009/31/EK, 2009/73/EK, 2010/31/ES, 2012/27/ES un 2013/30/ES, Padomes Direktīvas 2009/119/EK un (ES) 2015/652 un atceļ Eiropas Parlamenta un Padomes Regulu (ES) Nr. 525/2013* (turpmāk – Regula Nr.2018/1999) nosacījumus, atbilstoši kompetencei izstrādā sadarbībā ar Finanšu ministriju, Zemkopības ministriju, Izglītības un zinātnes ministriju, Labklājības ministriju, Satiksmes ministriju un Pārresoru koordinācijas centru un pašvaldībām.

(2) Ekonomikas ministrija kopā ar Vides aizsardzības un reģionālās attīstības ministriju koordinē divgadu integrētā nacionālā enerģētikas un klimata progresa ziņojuma (turpmāk – progresa ziņojums) sagatavošanu, kuru atbilstoši kompetencei un ievērojot regulas Nr. 2018/1999 nosacījumus izstrādā sadarbībā ar Zemkopības ministriju, Satiksmes ministriju, Izglītības un zinātnes ministriju, Finanšu ministriju un Labklājības ministriju.

(3) Regulā Nr. 2018/1999 noteiktos progresa ziņojumā iekļaujamo informāciju, datus un to analīzi sagatavo, sadarbojoties ar institūcijām un komersantiem, saskaņā ar Regulā Nr. 2018/1999 un uz tās pamata izdotajos Eiropas Savienības tiesību aktos iekļautajiem nosacījumiem, ievērojot šādus nosacījumus:

1) Regulas Nr. 2018/1999 20.pantā noteikto ziņojumu par atjaunojamo enerģiju un 27.pantā noteikto informāciju attiecībā uz atjaunojamo enerģiju 2020. gadā sagatavo Būvniecības valsts kontroles birojs sadarbībā ar Centrālās statistikas pārvaldi, Satiksmes ministriju, Vides aizsardzības un reģionālās attīstības ministriju un Zemkopības ministriju, kā arī citām nozaru ministrijām;

2) Regulas Nr. 2018/1999 21. pantā noteikto ziņojumu par energoefektivitāti un 27.pantā noteikto informāciju attiecībā uz energoefektivitāti 2020. gadā sagatavo Būvniecības valsts kontroles birojs sadarbībā ar Centrālās statistikas pārvaldi, Vides aizsardzības un reģionālās attīstības ministriju, Satiksmes ministriju un Zemkopības ministriju, ņemot vērā normatīvajos aktos par energoefektivitāti noteikto informāciju un datus;

3) Regulas Nr. 2018/1999 24. pantā noteikto ziņojumu par enerģētisko nabadzību sagatavo Būvniecības valsts kontroles birojs sadarbībā ar Centrālo statistikas pārvaldi un Labklājības ministriju;

4) Regulas Nr. 2018/1999 22. pantā noteikto ziņojumu par enerģētisko drošību un Regulas Nr.2018/1999 23. pantā noteikto ziņojumu par iekšējo enerģijas tirgu sagatavo Būvniecības valsts kontroles birojs sadarbībā ar pārvades sistēmas operatoriem, sadales sistēmas operatoriem un regulatoru;

5) Regulas Nr. 2018/1999 25. pantā noteikto ziņojumu par pētniecību, inovāciju un konkurētspēju sagatavo Būvniecības valsts kontroles birojs sadarbībā ar Izglītības un Zinātnes ministriju, kā arī Satiksmes ministriju, Vides aizsardzības un reģionālās attīstības ministriju un Zemkopības ministriju.

(4) Lai nodrošinātu efektīvu un savlaicīgu enerģētikas politikas pasākumu plānošanu, ieviešanu un īstenošanu, enerģētikas nozares prognožu datus sagatavo un uzkrāj enerģētikas modelēšanas sistēmā.

(5) Enerģētikas modelēšanas sistēmu izveido Ekonomikas ministrija, kas ir arī sistēmas pārzinātājs, un tās darbību koordinē Būvniecības valsts kontroles birojs.

 (6) Enerģētikas modelēšanas sistēmas ietvaros Būvniecības valsts kontroles birojs sadarbībā ar Fizikālās enerģētikas institūtu, Latvijas Lauksaimniecības universitāti, Latvijas Valsts mežzinātnes institūtu “Silava”, Latvijas Universitāti, Rīgas Tehnisko universitāti un Latvijas Vides, ģeoloģijas un meteoroloģijas centru nodrošina enerģētikas modelēšanai nepieciešamo informācijas un komunikācijas tehnoloģiju risinājumu izstrādi un darbību.

(7) Enerģētikas modelēšanas sistēmas ietvaros enerģētikas modelēšanu veic Fizikālās enerģētikas institūts sadarbojoties ar Latvijas Lauksaimniecības universitāti, Latvijas Valsts mežzinātnes institūtu “Silava”, Latvijas Universitāti, Rīgas Tehniskā universitāti un Latvijas Vides, ģeoloģijas un meteoroloģijas centru un piesaistot nepieciešamos nozaru ekspertus, komersantus un iesaistītās puses, kā arī sadarbojoties ar nozaru ministrijām attiecībā uz politikas un pasākumu iestrādi un pasākumu priekšlikumu izstrādi.

(8) Ministru kabinets nosaka:

1) šā panta trešajā daļā minēto ziņojumu sagatavošanas nacionālo sistēmu ziņojumu sagatavošanai, izskatīšanai, saskaņošanai, pārbaudīšanai un iesniegšanai Eiropas Komisijā, tai skaitā sistēmas izveidošanas, uzturēšanas un darbības nodrošināšanas, kā arī nosaka sistēmā iekļautās institūcijas un iestādes;

2) kārtību, kādā tiek izveidota un uzturēta enerģētikas modelēšanas sistēma.

**XVIII nodaļa**

**Vienotais kontaktpunkts enerģijas ražošanas iekārtu ieviešanai**

**123. pants**

(1) Enerģijas ražošanas iekārtu ieviesējs var izmantot vienoto kontaktpunktu, lai saņemtu nepieciešamās atļaujas un tehniskos noteikumus enerģijas ražošanas iekārtu ieviešanas procesā līdz to nodošanai ekspluatācijā un atbilstošajos gadījumos – pieslēgšanai tīklam.

(2) Ministru kabineta noteiktā atbildīgā iestāde enerģētikas politikas administrēšanas jomā ir vienotais kontaktpunkts šā panta pirmās daļas izpratnē, izņemot šā panta trešajā daļā minētos gadījumus.

(3) Elektroenerģijas ražošanas iekārtām ar jaudu līdz 11,1 kW, vienotais kontaktpunkts ir elektroenerģijas sadales sistēmas operators.

(4) Ministru kabinets nosaka vienotā kontaktpunkta atļauju un tehnisko noteikumu koordinācijas procesa organizāciju, tvērumu un ilgumu.”.

1. Papildināt Pārejas noteikumus ar 59, 60., 61., 62., 63., 64., 65., 66., 67. un 68. punktu šādā redakcijā:

“59. Ministru kabinets līdz 2021.gada 30.jūnijam izdod šā likuma 17.1 panta ceturtajā daļā, 17.2 panta trešajā daļā, 17.3 panta otrajā daļā, 58.4 panta 14.daļā, 58.5 panta septītajā daļā un 58.8 panta astotajā un 13.daļā minētos noteikumus.

60. Ministru kabinets līdz 2022.gada 1.jūlijam izdod šā likuma 58.1 panta trešajā daļā, 58.2 panta piektajā daļā un 58.3 panta sestajā daļā minētos noteikumus.

61. Ministru kabinets līdz 2022.gada 1.janvārim izdod šā likuma 58.6 panta astotajā un devītajā daļā un 122.panta septītajā daļā minētos noteikumus.

62. Šā likuma 17.1panta piektajā daļā minētās vadlīnijas Ekonomikas ministrija izstrādā līdz 2021.gada 1.jūlijam.

63. Šā likuma II1 nodaļa stājas spēkā 2021. gada 1. aprīlī.

64. Par dabasgāzes piegādi sadales gāzesvadam, kas vēsturiski nav savienots ar Latvijas dabasgāzes pārvades sistēmu, saskaņā ar 106.pantā noteikto, ir atbildīgs tirgotājs, kas tirgo dabasgāzi lietotājam, kura gazificētais objekts ir pieslēgts pie, ar Latvijas pārvades sistēmu nesavienota, gāzesvada.

65. Regulators izdod šā likuma 49.panta pirmajā daļā minēto normatīvo aktu sešu mēnešu laikā no grozījumu spēkā stāšanās dienas.

66. Šā likuma 84.1panta pirmajā daļā minētos dabasgāzes pārvades un sadales sistēmas operatora izstrādātos noteikumus dabasgāzes pārvades un sadales sistēmas operators iesniedz regulatoram apstiprināšanai sešu mēnešu laikā no grozījumu 84.1panta pirmajā daļā spēkā stāšanās dienas. Līdz šo noteikumu spēkā stāšanās dienai piemērojami ar regulatora 2019.gada 18.aprīļa lēmumu Nr.1/7 apstiprinātie “Dabasgāzes pārvades sistēmas pieslēguma noteikumi biometāna ražotājiem, sašķidrinātās dabasgāzes sistēmas operatoriem un dabasgāzes lietotājiem” un ar regulatora 2008.gada 16.jūlija lēmumu Nr. 233 apstiprinātie “Dabasgāzes sistēmas pieslēguma noteikumi”.

67. Šā likuma 98.1pants stājas spēkā 2021.gada 1.martā.

68. Regulators izdod šā likuma 117.1panta otrajā daļā minētos normatīvos aktus sešu mēnešu laikā no 117.1panta spēkā stāšanās dienas.

69. Ministru kabinets līdz 2022.gada 1.janvārim izdod šā likuma 123.panta ceturtajā daļā minētos noteikumus.”.

1. Papildināt informatīvās atsauces uz Eiropas Savienības direktīvām ar 6. punktu šādā redakcijā:

“6. Eiropas Parlamenta un Padomes 2018.gada 11.decembra direktīvas Nr. 2018/2001 par no atjaunojamajiem energoresursiem iegūtas enerģijas izmantošanas veicināšanu.”.

Ekonomikas ministrs J. Vitenbergs

Vīza:

Valsts sekretārs E. Valantis

H. Rimša, 67013244

Helena.Rimsa@em.gov.lv

E. Cilinskis, 67013040

Einars.Cilinskis@em.gov.lv

L. Dreijalte, 67013273

Liga.Dreijalte@em.gov.lv

M. Zjurikova, 67013242

Marija.Zjurikova@em.gov.lv

I. Karpoviča, 67013192

Inese.Karpovica@em.gov.lv

D. Armane, 67013069

Daira.Armane@em.gov.lv

L. Rozentāle, 67013046

Liga.Rozentale@em.gov.lv

A. Vlads, 67013132

Aleksandrs.Vlads@em.gov.lv